*Pentru că la TVR se cam îngroșase gluma și sarmalagiul Cristache fusese luat la ochi pe motiv că face din postul public de televiziune cloaca unui penal, distinsul tovarăș Cristoiu s-a mutat aseară la Antena 3, care este deja cloaca unui penal, deci niște lături în plus oricum nu mai contează. A fost un fel de ”pupat toți Piața Independenții”, Cristoiu uitând că până mai ieri vuvuzeii din ”pupinbăsist” nu-l scoteau, iar vuvuzeii trecând peste faptul că micul peltic îi făcea non-stop ”trompetele securistului Voiculescu”. Și a început emisiunea și s-au pornit discuțiile: ce-i cu poza cu Kovesi? A intrat în direct socrul lui Ghiță și a zis că poza e adevărată, fiindcă apare și el în ea. Tocmai când mă așteptam să dea telefon și mătușa lui Ghiță, nepoțica de gradul șapte de la Agigea și cumnatul vărului său de-al treilea de la Corocăiești, să confirme, ba tocmai pe când și Cristoiu se jura să n-aibă el parte de scaun la Biblioteca Academiei dacă poza nu e reală, intră Ghiță în direct. Și zice că nici nu e poză, n-a văzut Cristoiu bine ce i-a arătat, că e un fragment dintr-un film și că nu e singurul, are o întreagă cinematecă acasă cu filme cu Kovesi, ca alea cu ”Stan și Bran”: Kovesi la cramă, Kovesi la porc, Kovesi alergată de Dragnea cu șoriciul, Kovesi cu Coldea bând vin, Kovesi pe butoi etc, etc. Și cum povestea el așa, iar agaricii din platou îi sorbeau cuvintele, odată se-apucă moguleanul și zice: ”La petrecerile SRI veneau toți șmecherii și mogulii de presă, inclusiv Dan Voiculescu, care se bătea cu generalii pe burtă.” Șoc și groază în platou. Gâdea aproape își înghițise obiectul muncii, adică limba, Cristoiu nu mai avea aer. Bălmăjește ceva Gâdea, dar noroc că intervine în direct, tot prin telefon, Varanul, și-l salvează, susținând că Ghiță bate câmpii și că el n-a fost prezent la nicio sindrofie SRI, cu Codruța și Coldea. Păi normal că n-a fost, bre! El se ducea la sindrofii la Securitate, cu alde Drăghici, Nicolski, Vișinescu, cu ăia de smulgeau unghii și băteau la tălpi, nu cu fraiericii ăștia de securiști pe stil nou care o palmă n-ar fi în stare să dea urmăriților. Chiar așa, băi Ghiță, să jignești un bătrân turnător cu păr alb în cap, dar nu ți-e rușine? Nu știu ce-or fi înțeles telespectatorii Antenei 3, săracii, că și-așa erau ei căpiați de cap, dar să vedeți cum vor fi de acum: abia ce li se spusese că tot ce va da pe goarnă Ghiță e adevărat, iar acum li se zice că e adevărat tot, mai puțin ce spune despre Dan Voiculescu. Ei, șoșonarilor, din această dilemă nu puteți ieși!

*Și pentru că Ghiță era ocupat la Antena 3, să-l facă pe Varan securist și colaboraționist, la România TV Ciutacu s-a văzut nevoit s-o ia în direct (prin telefon, mă, obsedaților!) pe Nuți Udrea. Vedeți, asta e frumos la penali și la lătrăii de gurnaliști: că după ce gurnaliștii îi latră, îi scuipă, îi înjură, îi fac ca toate alea la comandă, brusc, după ce se schimbă ordinul de zi pe unitate încep să le lingă mâinile și să le pape din palmă. Nu vă mai aduceți aminte cum o trata Ciutacu pe Udrea, la Antena 3 și la România TV? Că din ”blonda lui Băsescu”, ”blonda de la Goldenblitz” și ”Nuți” n-o scotea. Și acum iată-l în toată splendoarea lui de câine bătut, gudurându-se cu un kil de bale pe lăbuțele ei sexy, ca să lingă unde-a scuipat-o! Dar, ca și în cazul lui Ghiță, și Udrea a început să debiteze lucruri care nu se ”cădeau”, ceva de genul ”Penalii spun lucruri trăznite”: ”Am fost la un restaurant la ziua domnului Oprea, zice Udrea, şi acolo erau şi ei. Doamna Kovesi vorbea cu Dragnea şi m-a şocat. Am fost o naivă. Eu credeam că cei din statul de drept erau alături de Traian Băsescu. Ei bine, a fost invers. Am văzut-o vorbind cu Dragnea, cu Victor Ponta, cu Ioan Rus. Mulţi s-au dus acolo pentru că ştiau că acolo e puterea şi că le era frică. Îşi doreau atât de mult să fie protejaţi. Veneau acolo să se bage în seamă şi visau să fie invitaţi. Aşa a fost şi cu mine. Dormeau cu poza mea sub cap, apoi spuneau că nu mă mai cunosc. Aşa se va întâmpla şi cu doamna Kovesi. Conflictele dintre noi au apărut după ce eu aflam lucruri şi îi spuneam lui Traian Băsescu.” Vai, pârâcioasă mică, păi normal că a intrat Kovesi în conflict cu tine, dacă tot ce auzeai te duceai și-i șopteai la urechiușă lui Zeus, cu limbuța aia a ta fină și bifurcată… Mai nasol o să fie acum de lingăul ciutăcel: cum mai dă el ochii cu liderii PSD după ce Udrea a mărturisit în emisiunea lui că Dragnea era mână-n mână cu Codruța? Ciutacule, e groasă treaba, tată: fă-ți provizii de scuipat, să ai cu ce linge, că vin vremuri grele pentru gudureii ca tine!

ȚI-A PLĂCUT? DĂ MAI DEPARTE: Partajează





Acest articol este proprietatea Reporter Virtual și este protejat de legea drepturilor de autor. Orice preluare a conținutului se poate face doar în limita a 500 de semne, cu citarea sursei și cu link către pagina acestui articol.

ȚI-A PLĂCUT? DĂ MAI DEPARTE:

ETICHETE:

(31 voturi, media: 5,00 din 5)

Votează:voturi, media:din 5)

Încarc... Încarc...

About the Author: Spartakus

NOTĂ: Vă rugăm să comentați la obiect, legat de conținutul prezentat în material. Orice deviere în afara subiectului, folosirea de cuvinte obscene, atacuri la persoana autorului (autorilor) materialului, afișarea de anunțuri publicitare, precum și jigniri, trivialități, injurii aduse celorlalți cititori care au scris un comentariu se va sancționa prin cenzurarea parțială a comentariului, ștergerea integrală sau chiar interzicerea dreptului de a posta, prin blocarea IP-ului folosit. Site-ul nu răspunde pentru opiniile postate în rubrica de comentarii, responsabilitatea formulării acestora revine integral autorului comentariului.